ግብፅና ሩስያ ሽብርተኝነትን በጋራ ለመከላከል ተስማሙ
ግብፅና ሩስያ ሽብርተኝነትን በጋራ ለመከላከል ተስማምተዋል።የግብፁ የዉጭ ጉዳይ ሚኒስትር ሳሚ ሹክሪ እና የሩስያ አቻቸዉ ሰርጌ ላቭሮቭ በሞስኮ ተገናኝተዉ ሀገራቱ ሽብርተኝነትን በጋራ መከላከል በሚችሉበት ሁኔታ ላይ መክረዋል፡፡የግብፅ የዉጭ ጉዳይ ሚኒስቴር ባወጣዉ ይፋዊ መግለጫ ቃል አቀባዩ አህመድ አቡ ዘይድ እንዳሉት፥ የሁለቱ ሀገራት የዉጭ ጉዳይ ሚኒስትሮች ሰኞ እለት በሞስኮ ተገናኝተዉ ሀገራቱ ተባብረዉ በጋራ መስራት በሚችሉባቸዉ ጉዳዮች ላይ ስለመምከራቸዉ ታዉቋል።ቃል አቀባዩ አክለዉም የሀገራቱ የዉጭ ጉዳይ ሚኒስትሮች በቀጠናዉ ወቅታዊ ሁኔታ በስፋት ስለመምከራቸዉ ገልፀዋል።በተለይም በሶርያ፣ ሊቢያና የመን ስላለዉ ወቅታዊ የፖለቲካ ሁኔታ በጥልቀት ስለመምከራቸዉ ተነግሯል።ከአከባቢያዊና ቀጣናዊ ጉዳዮች በዘለለም የአሜሪካ ከ2015ቱ የኢራን ኒዉክሌር ስምምነት መውጣት ሌላዉ የግብፅና ሩስያ የምክክር አጀንዳ ነበር ተብሏል።በተለይም ፕሬዝደንት ዶናልድ ትራምፕ ከኢራን የኒውክለር ስምምነት ሀገራቸዉን ማስወጣታቸዉ በመካከለኛዉ ምስራቅም ሆነ በአለም ፖለቲካ ላይ ሊያስከትል ስለሚችለዉ አደጋና የፖለቲካ አሰላለፍ ለውጥ ዙርያ በስፋት ተወያይተዋል ነዉ የተባለዉ።ወቅታዊዉ የፍልስጤምና የእስራኤል ጉዳይ ሌላዉ የሀገራቱ የዉጭ ጉዳይ ምኒስትሮቹ የምክክር ርዕሰ ጉዳይ ነበር።በዉይይቱ የግብፁ የዉጭ ጉዳይ ሚኒስትር ሳሚ ሹክሪ አዝጋሚ የነበረዉ የሀገራቸዉ የምጣኔ ሀብት እድገት አሁን ላይ መሻሻሎችን እያሳየ ስለመምጣቱና በግብፅና ሩስያ መካከል የሚደረገዉ የንግድ ልዉዉጥ በፈረንጆቹ 2017 ከ6 ነጥብ 7 ቢሊየን የአሜሪካ ዶላር በላይ መድረሱንም ገልፀዋል።የግብፁ የዉጭ ጉዳይ ሚኒስቴር ቃል አቀባይ አቡ ዛይድ እንዳሉት እስከ ጥር 2018 ባለዉ ጊዜ ብቻ ሩስያ በ424 ካምፓንዎች አማካይነት 66 ነጥብ 5 ሚሊዮን የአሜሪካ ዶላር የሚገመት የኢንቨስትመንት ስራዎችን በግብፅ በመስራት ላይ ትገኛለች።ሀገሪቱ ከተሰማራችባቸዉ ዘርፎችም ቱሪዝም፣ ግንባታ፣ ኢንዱስትሪ፣ የመገናኛና መረጃ ቴክኖሎጂና ግብርና ዋነኞቹ የኢንቨስትመንት ዘርፎች መሆናቸዉ ታዉቋል።  አሁን በሁለቱ ሀገራት መካከል ያለዉ የኢንቨስትመንት ትስስር ወደ ላቀ ደረጃ እንዲሸጋገርና ሀገራቱ በሁሉም ረገድ የሚያደርጉት ትብብርና ድጋፍ እንዲጠናከር የሀገራቸዉ ፍላጎት ስለመሆኑም ቃል አቀባዩ ገልጸዋል።በቀጣይ ከፈረንጆቹ ግንቦት 21 እስከ 23 በሞስኮ በሚደረገዉ የሀገራቱ የጋራ የምጣኔ ሀብት ጉባኤ ላይም ሌሎች ተጨማሪ የስምምነት ውሎች እንደሚፈረሙም የሀገራቱ የዉጭ ጉዳይ ሚኒስትሮች በምክክራቸዉ ወቅት ተናግረዋል።የሁለቱ ሀገራት የዉጭ ጉዳይ ሚኒስቴሮችና የመከላከያ ሚንስቴሮች ተሳታፊ የሚሆኑበት የአሁኑ ዉይይትም አራተኛዉ መሰል ውይይት ሲሆን፥ ከዚህ ቀደም በህዳር 2013 በካይሮ፣ በየካቲት 2014 በሞስኮና በግንቦት 2017 ደግሞ ዳግም በካይሮ ዉይይቶች ተካሂደዉ እንደነበር ተነግሯል። (ሳዑዲ ፕረስ ኤጀንሲ)